GST க்கு முன்னாள் திருச்சியில் ஒரு ஸ்வீட் கடையில் 400 ரூபாய்க்கு இனிப்புக் காரம் வாங்கினேன். 403 ரூபாய்க்கான இனிப்புக் காரத்தைக் கொடுத்தார்கள். GST க்கு பிறகு அதே கடையில் அதே 400 ரூபாய்க்கு அதே பொருட்களை வாங்கியபோது 443 ரூபாய் வாங்கினார்கள். அதாவது வரியாக வாங்கப்பட்டது ரூபாய் 40. கண்டிப்பாக நமது பிரதமர் சொன்னது போல மிகவும் மன மகிழ்ச்சியோடு வந்தேன் என்பதை மிக்க மகிழ்ச்சியோடு பதிவு செய்கிறேன். கண்டிப்பாக விற்ற அந்தப் பொருட்களுக்கு input வரியை அந்தக் கடைக்காரர் வாங்குவார். அந்த வகையில் அந்தக் கடைக்காரருக்கு கூடுதல் வருமானம் கிடைக்கப்போகிறது. அதை நினைத்தும் மிகவும் மகிழ்ச்சி அடைகிறேன். அடைந்துதான் தீரவேண்டும். ஏனென்றால் GST வரியால், நாட்டுக்கு வருமானத்தைத் தந்துள்ளேன் என்பதற்க்காக மகிழ்ச்சி அடைவதைத் தவிர வேறு வழியே இல்லை. முன்பு 15% மாக இருந்த சேவை வரி 18% மாக உயர்த்தியதற்க்கு, சுங்க வரியை உயர்த்தியதற்க்கு, ரயில் கட்டணத்தை உயர்த்தியதற்க்கு, கடலை மிட்டாய் போன்ற வரியே இல்லாமல் இருந்த பொருட்களுக்கு 18% வரியை போட்டதற்காக இன்னும் மக்கள் அதிகமாகப் பயன்படுத்துகின்ற பொருட்களுக்கு போட்ட வரிகளுக்காக மக்கள் அனைவரும் மிகவும் சந்தோஷமாக இருக்கவே இருக்கின்றார்கள். இன்னும் கூடுதலாக வரியைப் போட்டாலும் நாட்டுக்காக என்று மக்கள் அதையும் கட்டுவதற்க்கு தயாராகவே இருக்கிறார்கள்.